SKRIFTLIG FORESPØRGSEL E-1716/99

af Lucio Manisco (GUE/NGL) til Kommissionen

(29. september 1999)

Om:Økologisk katastrofe som følge af bombardementerne af Pancevo

En økologisk og menneskelig katastrofe uden fortilfælde er opstået under Balkan-konflikten som følge af missilbombardementerne af olieraffinaderierne, gødningsfabrikkerne og de petrokemiske anlæg i Pancevo og det deraf følgende udslip i miljøet af tusinder af tons olie, monomer vinylchlorid, kviksølv, svovldioxid, salpetersyre og trichlordifeniltrichlorethan.

Tilstedeværelsen af disse enorme mængder forurenende og giftige stoffer er blevet konstateret i ledningsnettet, i vandførende lag, Donau-floden og i andre vandløb i områder, der ligger hundreder af kilometer væk fra Pancevo. På trods af den delvise evakuering af befolkningen, som før missilangrebene var på 150.000 indbyggere, er de negative indvirkninger for folkesundheden, f.eks. lungeproblemer, aborter, sygdomstilstande i nerve- og kredsløbssystemet, i foruroligende stigning.

Det ovenfor berettede fremgår af direkte kontrolbesøg foretaget af De Forenede Nationers eksperter, miljøsammenslutninger og reportager af europæiske journalister, bl.a. den italienske journalist Fulvio Grimaldi.

1. Hvilke foranstaltninger agter Kommissionen at træffe for at begrænse de skadelige indvirkninger på beboernes sundhed i området og de tilgrænsende lande?

2. Hvilke nødforanstaltninger agter Kommissionen at indføre inden for rammerne af Obnova-programmet og de seneste beslutninger truffet af konferencen af Unionens udenrigsministre i Saariselka med det formål øjeblikkeligt at forbedre situationen i de allerede ramte områder og de områder, som efterhånden bliver ramt af katastrofen?

Samlet svar afgivet på Kommissionens vegne af Margot Wallström på skriftlige forespørgsler E-1716/99, P-1840/99 og P-1871/99

(25. november 1999)

Kommissionen henviser de ærede medlemmer til svar på skriftlig spørgsmål E-1481/99 af Lucio Manisco(1) og svaret på mundtlig spørgsmål H-429/99 af Alexandros Alavanos under spørgetiden på Parlamentets delsamling i september 1999(2).

Kommissionen ønsker at tilføje, at det Regionale Miljøcenter (REC) for Central- og Østeuropa blev udvalgt til at foretage den foreløbige vurdering af miljøvirkningerne af konflikten på grund af dets kapacitet til at producere en hurtig foreløbig vurdering ved hjælp af dets kontorer i de berørte lande.

Den politiske situation i den tidligere jugoslaviske republik begrænser stadig adgangen for Unionens institutioner. Kommissionen har derfor støttet sig til vurderingen af krigens miljøvirkninger fra De Forenede Nationers miljøprograms (UNEP) Balkan task force. Deres slutrapport er netop udgivet og konkluderer, at Kosovo-konflikten ikke har forårsaget miljømæssige katastrofer, der påvirker Balkan-regionen som helhed. Kommissionen undersøger nu denne rapport tilbundsgående. Med hensyn til fremtiden fremlagde Kommissionen nogle forslag til mulige regionale miljøprojekter på mødet i stabilitetspagtens arbejdsgruppe for økonomisk genopretning, udvikling og genopbygning, der blev afholdt i Bari den 9. oktober 1999. Fællesskabets finansiering af stabilitetspagten er endnu ikke

fastlagt, men vil følge retningslinjerne for Fællesskabets deltagelse i stabilitetspagtens aktiviteter og dets organer, som vedtaget af Rådet i september 1999. Kommissionens tilskud til projekter, der forelægges stabilitetspagten, skal stadig fastlægges, men vil følge retningslinjerne for Fællesskabets deltagelse i stabilitetspagtens aktiviteter og dets organer, som vedtaget af Rådet i september 1999 såvel som de betingelser, der gælder ifølge processen for regional stabilisering og associering for anvendelse af fællesskabsmidler i lande i den pågældende region.

Kommissionen har ikke undtaget miljøspørgsmål fra nogen af de nævnte foranstaltninger. Rådets forordning (EF) nr. 851/98 af 20. april 1998 om ændring af forordning (EF) nr. 1628/96 om støtte til Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien(3) (FYROM), omfatter tydeligvis miljøspørgsmål i forbindelse med genopbygning, økonomisk genopretning og udvikling. Dette er ikke blevet ændret i det nuværende forslag om ændring af den forordning(4), der skal oprette et genopbygningsagentur for Kosovo, og heller ikke fremtidige forslag om at ændre forordningen ændrer den nuværende situation med hensyn til miljøspørgsmål. Stabiliserings- og associeringsaftalerne vil dække alle vigtige spørgsmål i Fællesskabets forbindelser med det pågældende land, og vil derfor også dække miljøaspekter. Miljøskader i Kosovo nævnes specifikt i Kommissionens meddelelse(5) om dette emne. Stabilitetspagten vil ligeledes omfatte emner såsom miljø, der er af regional natur.

Kommissionen har ikke kendskab til krav om kompensation fra fællesskabsforetagender. Eftersom NATO foretog aktionen og ikke Unionen, er det svært at forestille sig, at der stilles krav om kompensation til Unionen eller Kommissionen. Da der ikke foreligger nye instrukser fra Rådet anvendes der de gældende rammebestemmelserne for Fællesskabets instrumenter på den særlige støtte.

(1) EFT C 203 af 18.7.2000, s. 2.

(2) Europa-Parlamentets forhandlinger ( september 1999).

(3) EFT L 122 af 24.4.1998.

(4) KOM(1999) 312 endelig udg.

(5) KOM(1999) 235 endelig udg.